የቤኒሻንጉል ጉምዝ ክልል ምክር ቤት አራት አባላት ያለ መከሰስ መብታቸው ተነሳ
የመተከል ዞን ዋና አስተዳዳሪ በቁጥጥር ሥር ዋሉየቤኒሻንጉል ጉሙዝ ክልል ምክር ቤት ማክሰኞ ታኅሳስ 20 ቀን 2013 ዓ.ም. ባካሄደው አስቸኳይ ጉባዔ፣ በክልሉ በሚፈጸሙ ጥቃቶች የተጠረጠሩ አራት የምክር ቤት አባላትን ያለ መከሰስ መብት አነሳ፡፡ ያለመከሰስ መብታቸው የተነሳው አቶ አድጎ አምሳያ፣ አቶ ሽፈራው ጨሊቦ፣ አቶ ግርማ መኒና አቶ አረጋ ባልቢድ መሆናቸው ታውቋል፡፡የቤኒሻንጉል ጉሙዝ ክልላዊ መንግሥት ኮሙዩኒኬሽን ጉዳዮች ጽሕፈት ቤት እንዳስታወቀው፣ ምክር ቤቱ በጠቅላይ ዓቃቤ ሕግ ያለመከሰስ መብታቸው እንዲነሳ የቀረቡትን የምክር ቤት አባላት ያለመከሰስ መብት በሙሉ ድምፅ አፅድቋል፡፡የምክር ቤቱ አባላት በመተከል ዞን በንፁኃን ዜጎች ላይ የተፈጠረውን ችግር የከፋ ያደረገው አመራር የተሳተፈበት መሆኑን መናገራቸውን፣ እንዲሁም ዞኑን ከማረጋጋት አልፎ ዘላቂ መፍትሔ እንዲያገኝ በድርጊቱ በተሳተፉ አካላት ላይ የተጀመረው የሕግ የበላይነትን የማስከበር ዘመቻ ተጠናክሮ እንዲቀጥል መጠየቃቸው ተገልጿል፡፡የክልሉ ምክር ቤት አፈ ጉባዔ አቶ ታደለ ተረፈ በመተከል ዞን በዜጎች ላይ የደረሰው ጥቃት እጅግ አሳዛኝና ሊደገም የማይገባው መሆኑን፣ ከዚህ በኋላ ተጨማሪ ሞት፣ መፈናቀልና ጉዳት እንዳይከሰት የምክር ቤት አባላትን ጨምሮ ሁሉም አካላት የበኩላቸውን እንዲወጡ ማሳሰባቸው ተመልክቷል፡፡በተያያዘ ዜና የመተከል ዞን ዋና አስተዳዳሪ አቶ አትንኩት ሽቱና የክልሉ ፖሊስ ምክትል ኮሚሽነር ምሥጋና እንጂፈታ፣ በፀጥታ ችግሩ እጃቸው እንዳለበት ተጠርጥረው በቁጥጥር ሥር መዋላቸውን ክልሉ አረጋግጧል፡፡ ከዚህ ቀደም ስድስት ከፍተኛ የክልሉ አመራሮች በቁጥጥር ሥር መዋላቸው አይዘነጋም፡፡ ይህ በዚህ እንዳለ በጠቅላይ ሚኒስትር ዓብይ አህመድ (ዶ/ር) የተቋቋመው ግብረ ኃይል የመተከል ዞንን የፀጥታ ማስከበር ሥራ መረከቡን፣ የአገር መከላከያ ሚኒስቴር የኅብረት መረጃ መምርያ ኃላፊ ሜጄር ጄኔራል አሥራት ዴኔሮ አስታውቀዋል፡፡ከፍተኛ የመንግሥት የሥራ ኃላፊዎችና የመከላከያ ሠራዊት አመራሮች የተካተቱበት ግብረ ኃይል በዞኑ የሕግ የበላይነትን የማረጋገጥ ሥራውን ሙሉ በሙሉ ከመጀመሩም በላይ፣ የንፁኃንን ሕይወት በማጥፋት ወንጀል የተሳተፉ ተጠርጣሪዎችን ማደን መቀጠሉን ጄኔራል መኮንኑ አረጋግጠዋል።በወንጀሉ ተሳትፎ ያላቸው ተጠርጣሪዎች በአጭር ጊዜ የሕግ ተጠያቂ እንደሚሆኑ፣ ችግሩን በዘላቂነት ለመፍታት ደግሞ በየደረጃው ከሚገኙ የኅብረተሰብ ክፍሎችና አመራሮች ጋር ውይይት እየተካሄደ ነው ብለዋል፡፡  በመተከል ዞን የተጀመረው ሕግ የማስከበር ሥራ በአጭር ጊዜ ውስጥ እንደሚጠናቀቅ አክለዋል፡፡ሰኞ ታኅሳስ 19 ቀን 2013 ዓ.ም. በቤኒሻንጉል ጉምዝ ክልል የፌዴራልና የክልሉ ከፍተኛ አመራሮች በመተከል ዞን በተደጋጋሚ የሚስተዋሉ የፀጥታ ችግሮችን በዘላቂነት ለመፍታት በግልገል ከተማ ውይይት ማካሄዳቸው ይታወሳል። በአመራሩ ዘንድ ችግሮቹን በዘላቂነት ለማስቆም የቁርጠኝነት፣ የተግባር፣ የአስተሳሰብና የአመለካከት አንድነት ክፍተት እንደነበር በስፋት ተወስቷል።የመተከል ዞን የፀጥታ ችግሮችን ለመፍታት የአመራሩ የአመለካከትና የሕዝባዊ ወገንተኝነት ማነስ ችግሮች እንደነበሩ፣ አመራሩ ራሱንና ኅብረተሰቡን ከፀረ ሰላም ኃይሎች አስተሳሰብና አመለካከት ነፃ አለማድረጉ ችግሮችን በታሰበው ጊዜ ለመቆጣጠር አስቸጋሪ አድርጎት መቆየቱን፣ በአንዳንድ አመራሮች የተስተዋለው ይኸው ችግር ፀጥታውን በወቅቱ ለመቆጣጠር ማነቆ እንደነበርም በውይይት መድረኩ መነሳቱን ለማወቅ ተችሏል።በሌላ በኩል የሰላም ሚኒስቴር እንዳስታወቀው በመተከል ዞን ከ97 ሺሕ በላይ ወገኖች ተፈናቅለዋል፡፡ ከ58 ሺሕ በላይ ወገኖች በግልገል በለሰ ከተማ፣ 39,679 ያህሉ ደግሞ በአማራ ክልል አዊ ብሔረሰብ አስተዳደር በተዘጋጀው ጊዜያዊ መጠለያ እንደሚገኙ ሚኒስቴሩ አስታውቋል፡፡ዜጎች ከተፈናቀሉበት ጊዜ ጀምሮ መንግሥት በግልገል በለሰ ለሚገኙ ተፈናቃዮች ከ33 ሺሕ ኩንታል በላይ ስንዴ፣ 4038 ኩንታል አልሚ ምግብ፣ እንዲሁም 187 ሺሕ ሊትር ዘይት ድጋፍ መደረጉን ሚኒስቴሩ ጠቁሟል፡፡ በአማራ ክልል አዊ ብሔረሰብ አስተዳደር ለሚገኙት  ተፈናቃዮች 3404 ኩንታል ስንዴና 10316 ሊትር ዘይት ድጋፍ እንደተደረገ ሰላም ሚኒስቴር አስረድቷል፡፡ የቀረበው ድጋፍ በቂ ስላልሆነ ተጨማሪ የምግብ እህልና ቁሳቁስ እየተጓጓዘ ነው ብሏል፡፡የተፈናቀሉ ወገኖችን በድጋፍ ማቆየት ስለማይቻል መንግሥት ሕግ በማስከበር ሰላማዊ ሁኔታ ፈጥሮ፣ በቅርቡ ወደ ቀዬአቸው ተመልሰው መደበኛ ሕይወት እንዲመሩ ከወዲሁ በስፋት ሥራ መጀመሩን ሰላም ሚኒስቴር አስታውቋል፡፡በመተከል ዞን የተለያዩ ወረዳዎች ውስጥ በተለያዩ ጊዜያት ማንነትን መሠረት ያደረጉ ጭፍጨፋዎች የተፈጸሙ ሲሆን፣ በቅርቡ በአንድ ጊዜ 207 ሰዎች ተጨፍጭፈው ሥርዓተ ቀብራቸው በጅምላ በሚያሳዝን ሁኔታ መከናወኑ ከፍተኛ ቁጣ መቀስቀሱ አይዘነጋም፡፡ዘላቂ ላላም እስኪረጋገጥ ድረስ የመተከል ዞን በመከላከያ ኮማንድ ፖስት ሥር እንደሚተዳደር ሰሞኑን ተወስኗል፡፡